På Agri Nords generalforsamling blev medlemmerne orienteret om hovedorganisationen Landbrug & Fødevarers indstilling til at yde økonomisk støtte til politiske partier, og at bestyrelsen på førstkommende møde ville tage stilling til spørgsmålet om, hvorvidt Agri Nord skal bruge medlemskroner på partistøtte. I en pressemeddelelse begrunder bestyrelsesformanden, Carl Chr. Pedersen, beslutningen med at man ikke skal yde partistøtte, da Agri Nord er en forening med mange forskellige interesser. - Personligt mener jeg ikke, at partistøtte fra centralt hold, er rigtigt og slet ikke på nuværende tidspunkt, hvor vi har oplevet et kolossalt pres fra alle politiske partier omkring de forestående forhandlinger vedrørende vandplanerne, siger Carl Chr. Pedersen. I stedet opfordrer han de enkelte medlemmer til personligt at vurdere, om de vil yde bidrag til de partier, de måtte ønske at støtte.

Opsummering:
Agri Nord har vendt tommelfingeren nedad til forslaget om at bruge medlemskroner på partistøtte.